“Nog geen kernkrag-kontrak nie”Suid-Afrika se Koeberg-kernkragstasie Die Suid-Afrikaanse regering het Dinsdag ontken dat hy ŉ kernkrag-kontrak ter waarde van $50 miljard aan Rusland toegeken het, en gesê die lande het slegs ŉ samewerkingsooreenkoms onderteken. Rosatom, Rusland se kernkragprodusent, het aangekondig dat hy ŉ groot kontrak ontvang het om kernkrag in Suid-Afrika te ontwikkel. Dit het tot bewerings gelei dat die Suid-Afrikaanse regering tenderprosedures omseil het. Tina Joemat-Pettersson, Suid-Afrika se minister van energie, het gesê die ooreenkoms met Rusland “is die begin van die tenderfase” van die projek en ander lande sal ook die geleentheid gegun word om hul aanbiedings te maak. “Soortgelyke ooreenkomste sal met ander lande aangegaan word wat aangedui het hulle wil Suid-Afrika in dié program ondersteun,” het sy gesê. Joemat-Pettersson het gesê ŉ afvaardiging sal binnekort besoek aflê aan Frankryk. Die DA het ná Rosatom se aankondiging geëis dat die parlement ondersoek sal instel oor die beweerde ooreenkoms.